Bulls wys plek-plek hul gehalte teen die ChiefsBurger Odendaal – een van die driedrukker (Foto planetrugby.co.uk) Die Bulls het Donderdag in Brisbane in ŉ opwarmwedstryd teen ŉ Chiefsspan sonder ses van sy All Blacks plek-plek gewys dat hulle vanjaar in die Superreeks tussen die voorstes kan eindig. Die Bulls het 28-7 op ŉ baie warm, bedompige dag gewen en vier drieë teen een gedruk. In opwarmwedstryde moet daar nie te veel in die uitslae gelees word nie, en dit was Donderdag ook die geval. Enige van die Suid-Afrikaanse Superspanne sonder ses van hulle beste spelers sal ook maar sukkel. Die Chiefs het sonder vier All Black-agterspelers, Aaron Cruden, Anton Lienert-Brown, Damian McKenzie en Tawera Kerr-Barlow, die slot Brodie Retallick en die flank Sam Cane gespeel. Daar was egter ook heelwat positiewe aspekte wat die Bulls se afrigter Nollis Marais sou verbly het. Die span het stewig verdedig, die voorspelers het hulle deel gedoen en ondermeer met ŉ goeie maalbeweging ŉ strafdrie afgedwing, en albei die senters, Burger Odendaal en Dries Swanepoel, het drieë gedruk. Warrick Gelant, wat as een van die 12 bankspelers in die laaste kwart kans gekry het, het ook in die laaste oomblikke gaan druk met Handré Pollard (3) en Tian Schoeman wat die vier drieë verdoel het. Die Bulls was rustyd 14-7 voor. Die skrumskakel Brad Webber het die Chiefs se drie gedruk en die veteraan-losskakel Stephen Donald het verdoel. ♦ Saterdag en Sondag speel die Bulls, ook in Brisbane, in die tienetoernooi waaraan al tien die Australasiese spanne, die Japanse kampioenspan, die Panasonic Wild Knights, Samoa en Toulon ook deelneem. Die Bulls is in dieselfde groep as die Brumbies en die Highlanders geloot en sal daarna, afhangende van uitslae, moontlik teen die Force, Hurricanes of Toulon te staan kom.